﻿DIE TWEE OORLOSIES
deur C.J. Langenhoven

'n Klomp miere, baie baie miere, duisende en duisende en duisende van
hulle, het eenmaal 'n nes gehad onder 'n mens-oom se huis. En daar was
een klein mier-seuntjie en sy naam was Frans.

Frans het elke slag as hy in die mens-oom se eetkamer kom, iets hoor
tik op die tafel. Nou en dan slaan die ding nes 'n klokkie, en dan tel
Frans. Partykeer tel hy een twee drie; dan tel hy weer een twee drie
vier vyf ses sewe. Eenkeer het hy getel tot twaalf.

Frans wou alte graag weet wat dit dan vir 'n ding daar op die tafel
was. Eendag toe alles stil was, want die mens-oom en die ander mense
was aan die slaap, het Frans aan die tafelpoot opgeklim om te gaan kyk.
Toe hy bo-op die tafel kom, sien hy daar staan 'n swartbont oorlosie,
en dis die wat so tik-tik-tik maak. En terwyl hy nog staan en kyk,
slaan die ding. Frans skrik so dat hy agteruit hardloop en amper van
die tafel af val. Maar die ding maak hom niks, en hy word gerus. Toe
het hy sy sussie gaan haal, haar naam was Netta, om vir haar ook die
snaakse ding te wys.

En Frans en Netta het weer en weer op die tafel opgeklim om na die
oorlosie te kyk en te luister. Naderhand was hulle niks meer bang nie;
hulle het heen en weer oor die oorlosie geklim; en as hy slaan skrik
hulle nie eens nie. Met die klim kry hulle 'n gaatjie (dit was al die
tyd die sleutelgat) en hulle kruip binne-in tot hulle op die
wysterplaat kom.

"Kom ons ry in die rondte," se Frans.

"Ja," se Netta.

En toe slaan die oorlosie net twaalf; die twee wysters staan opmekaar
orent.

"Vat jy die smalletjie," se Frans, "ek sal op die breë een gaan sit. En
dan kyk ons wie die eerste weer hier is."

Frans dog die breë wyster sal die vinnigste wees, al is hy korter. Maar
hy het hom lekker gekul; Netta het hom ver agtergelaat. Toe sy die hele
rondte om gery het, was hy maar tot by die eerste syfer gekom. Netta
was dan daar waar sy begin het toe die oor¬losie twaalf geslaan het -
en toe slaan hy een.

"Ek is weer voor jou," skree Frans.

"Maar ek sal jou netnou weer verbyry," skree Netta.

"En ek weet watter syfer dit hierdie is," se Frans. "Dis 'n een. Ek het
mos een getel nou toe hy geslaan het."

En hulle het verder gery, Netta nog 'n slag om tot sy weer daar bo was,
en Frans weer 'n syfer verder. En toe slaan die oorlosie een twee. "Dis
'n tweetjie hierdie," skree Frans.

En so het Frans en Netta al die syfers geleer tot by twaalf. En as die
mense van die huis op die oorlosie kom kyk, en vir mekaar se hoe laat
dit is, halftien, of kwart oor sewe of soos dit was, het Frans en Netta
ook op die oorlosie gekyk, en naderhand kon hulle net so goed die tyd
op die oorlosie sien as enige een.

En toe wou Frans die oorlosie hê om in die miernes te sit. En hy het
met sy pa en met die ander ou-miere gaan gesels daaroor. "Kyk," se hy,
"waarom moet die mense 'n oorlosie he, en ons, miere, het nie een nie?
Hulle werk nie so hard soos ons nie; ons het hom baie meer nodig om te
weet wanneer dit etenstyd is en slapenstyd is en opstaantyd is."

En die ou-miere het na Frans geluister, en 'n klomp van hulle is na die
mens-oom toe om te vra of hy nie maar vir hulle die oorlosie wil gee
nie. En ek is jammer om dit te sê, maar daardie mens¬oom was 'n skelm
oom. Hy het ook die naam gehad van Skellem Willem. Hy wou nie werk en
sy eie kos verdien nie; hy het van die ander mense gesteel.

Toe die miere nou by hom kom, se hy: "Ja, julle kan die oorlosie kry,
maar dan dra julle eers my solder vol koring."

"En waar sal ons dit kry?" vra hulle.

"Kom ek sal julle gaan wys," sê hy.

Toe stap hy met hulle na Piet Boer se huis toe. Piet Boer was ook 'n
mens-oom wat 'n entjie van Skellem Willem af gewoon het. En hy wys vir
hulle die leer na die soldervenster toe. Die venster was met 'n groot
slot toegesluit, maar onder in die venster was 'n gaatjie waar die hout
vrot geword het. "Daar kan julle uit en in kruip," se Skellem Willem.

Maar Piet Boer was nie tevrede om te sien dat daar 'n swart streep
miere aan sy leer op en af klim om sy koring weg te dra nie. Hy het
kookwater op hulle gegooi en hulle met besems weggevee tot hulle
naderhand bang geword het. En toe het hulle bedags weggebly maar
smôrens voordag gegaan wanneer Piet Boer en sy mense nog slaap.

Van toe af het Piet Boer geen miere meer gesien nie, maar elke slag as
hy op sy solder kom, sien hy sy koring is weer minder. Toe praat hy met
sy vrou. "Hartjie," se hy, "hoe is dit dan? Die miere het bang geword,
maar my koring raak nog maar een streep weg. En die soldervenster is
dan toegesluit."

"My man," se sy, "dis seker nog maar al die tyd dieselfde miere. Maar
dan kom hulle smorens voordag as ons nog slaap. Ons moet vir ons 'n
oorlosie kry, en dit moet 'n wekkeroorlosie wees."

Toe het Piet Boer sy seun Jaap geroep en vir hom 'n pond gegee om te
gaan 'n wekkeroorlosie koop.

Jaap was al 'n groot seun ; sy baard moes al amper haas begin uit te
kom. Maar hy was 'n dom seun; die ander mens-kinders het hom genoem
Jaap Swaap. As hy gestuur word om 'n spanspek te pluk, dan bring hy 'n
pampoen. Maar sy pa wou nie weet dat hy so dom is nie, en so stuur hy
hom dan toe met die pond om 'n wekkeroorlosie te gaan koop.

Die eerste man wat Jaap by kom was juis dieselfde Skellem Willem.

"Oom Willem," sê Jaap; "ek het hier 'n pond wat my pa my mee gestuur
het om 'n wekkeroorlosie te koop. Het Oom nie altemit so 'n oorlosie
nie?"

"Ja, seuntjie," sê Skellem Willem, "ek het net die regte oorlosie vir
jou. Ek vra eintlik drie pond vir hom, en hy is tien pond werd. Maar
terwyl dit jy is sal ek hom vir jou laat kry vir 'n pond."

Willem staan op en hy loop by die middeldeur in, maar hy loop deur die
huis en by die agterdeur uit na die hoendernes toe waar die hen sit en
broei, die kuikens moes net begin uit te kom, en hy vat een van die
eiers en hy bring dit vir jaap.

"Kyk, Jaap, watter 'n fraai wit oorlosie is dit!"

"Oom," sê Japie, "maar hy lyk mos amper nes 'n hoendereier."

"Ja, Japie, hulle maak die oorlosies nou so om nie'n mens se sak
stukkend te maak nie. Luister hoe tik hy."

Jaap hou die eier teen sy oor en hy hoor die kuikentjie binne skop. Die
kuikentjie was al ongeduldig om uit te kom. En Jaap koop die eier vir
'n oorlosie, en hy gee Skellem Willem die pond, en hy is met die eier
huis toe.

Jaap kom nog voor by die hek en toe skree hy al : "Pa, Pa, ek het die
oorlosie!"

Piet Boer hardloop uit en daar sien hy jaap het sy pond vir 'n
hoendereier weggegee. Hy word so kwaad dat hy Jaap aan sy arm gryp en
hom in die kombuis in sleep om hom met die peits 'n pak te gee.

Toe jaap se pa hom gryp, los hy die eier, en die eier val op die kweek
en hy rol 'n entjie, en daar kom die kuikentjie uit.

Die ou dingetjie kyk die wêreld so deur en hy word alte hartseer. "En
hier staan ek alleen," se hy, "sonder 'n mammie om na my om te kyk. En
ek is nog so klein; wat sal ek tog doen?"

Toe kom die tante uit, Jaap se ma. En sy sien die ou dingetjie daar so
treurig staan, en sy kry jammer vir hom. En sy het hom in die huis in
geneem en hom opgepas net so goed asof hy haar eie babetjie was, en hom
hans grootgemaak. En hy was soos 'n kind in die huis. Waar sy gaan,
gaan hy saam; etenstyd, as sy met die ander mense saam aan tafel sit,
sit hy op haar skouer en dan kry hy sy broodkrummels.

En hy het groot geword; en toe hy 'n groot hoender was, was hy 'n haan,
en hy wou nie meer in die huis slaap nie. Maar voor die huis op die
boonste sport van die hek, daar het hy geslaap.

En so oggend vir oggend voordag kraal hy sy baas en sy nooi wakker, en
dan hardloop Piet Boer uit en na die solderleer toe om die miere dood
te maak, tot hulle naderhand nie meer gekom het nie.

"Hartjie," sê Piet Boer eendag vir die tante; "dit was nie reg dat ek
Jaap daardie pak gegee het nie. Hy het mos vir ons 'n wekker gebring,
en die wekker is baie meer as 'n pond werd."

En Frans Mier se pa het ook met sy ouvrou gesels. "Vrou," se hy, "Frans
was nou so slim om vir ons te laat koring aandra vir Skellem Willem; en
wat het ons daarvoor? Niks, net 'n klomp van ons dood."
